สัญญาณขัดจังหวะ

สัญญาณขัดจังหวะ () หมายถึง สัญญาณที่ส่งไปยังหน่วยประมวลผลเพื่อบ่งบอกว่า มีเหตุการณ์เกิดขึ้นและต้องการความสนใจทันที เพื่อให้หน่วยประมวลผลหยุดการทำงานในกระบวนการที่กำลังทำอยู่ก่อนชั่วคราว แล้วไปทำงานในฟังก์ชันที่เรียกว่า ชุดคำสั่งจัดเรื่องขัดจังหวะ (interrupt handler) เพื่อจัดการกับเหตุการณ์ที่เกิดขึ้น เมื่อเสร็จสิ้นแล้วจึงค่อยกลับมาทำงานในกระบวนการที่ค้างไว้ต่อ

สัญญาณขัดจังหวะมักถูกใช้โดยอุปกรณ์ฮาร์ดแวร์เพื่อบ่งบอกถึงการเปลี่ยนแปลงสถานะทางอิเล็กทรอนิกส์หรือทางกายภาพซึ่งต้องการความสนใจอย่างทันท่วงที สัญญาณขัดจังหวะยังใช้กันทั่วไปเพื่อทำระบบหลายภารกิจและการเรียกระบบให้เกิดผล โดยเฉพาะในระบบเวลาจริง ระบบที่ใช้สัญญาณขัดจังหวะในลักษณะเหล่านี้จะเรียกว่าเป็นระบบที่ขับเคลื่อนด้วยสัญญาณขัดจังหวะ (interrupt-driven)

 ประเภทของสัญญาณขัดจังหวะ 
 สัญญาณขัดจังหวะจากฮาร์ดแวร์ (hardware interrupt) เป็นสัญญาณขัดจังหวะที่เกิดจากอุปกรณ์ เช่น แป้นพิมพ์ เมาส์ ฮาร์ดดิสก์ เป็นต้น ซึ่งส่งมายังหน่วยประมวลผลเพื่อบ่งบอกถึงเหตุการณ์บางอย่าง เช่น มีการกดปุ่มบนแป้นพิมพ์ มีการอ่านข้อมูลจากฮาร์ดดิสก์ เป็นต้น
 สัญญาณขัดจังหวะจากซอฟต์แวร์ (software interrupt) เป็นสัญญาณที่กระบวนการหรือโปรแกรมที่กำลังทำงานอยู่ส่งมายังหน่วยประมวลผลเพื่อบ่งบอกว่าต้องการเรียกใช้ฟังก์ชันหรือบริการบางอย่าง เช่น การหยุดทำงานของโปรแกรม เป็นต้น

 อ้างอิง 

หมวดหมู่:สัญญาณขัดจังหวะ
หมวดหมู่:ไมโครโพรเซสเซอร์